b"\n_START_ARTICLE_\nAl\xc3\xadcia al pa\xc3\xads de les meravelles (pel\xc2\xb7l\xc3\xadcula de 1951)\n_START_SECTION_\nArgument\n_START_PARAGRAPH_\nAl\xc3\xadcia arriba a un m\xc3\xb3n imaginari seguint un conill blanc per un forat. En una cambra veu diferent pocions que la fan canviar de mida, de nana a geganta. Despr\xc3\xa9s de ser apressada per uns bessons que reciten hist\xc3\xb2ries, continua la seva persecuci\xc3\xb3 del conill, la qual la condueix a un jard\xc3\xad ple de flors que parlen mentre no deixa de menjar fruits que la fan alternar de mida constantment (i li provoquen problemes per aquest motiu). Seguint les indicacions del Gat de Cheshire troba una taula de personatges estrafolaris, que celebren el seu no-aniversari enmig de l'absurd m\xc3\xa9s total._NEWLINE_Posteriorment, Al\xc3\xadcia arriba a les terres de la Reina de Cors, una tirana embogida que amena\xc3\xa7a d'executar-la per decapitaci\xc3\xb3 quan interromp la seva jugada de croquet. El rei intercedeix i intentar portar-la a judici, on testifiquen tots els personatges que ha anat trobant en el pa\xc3\xads de les meravelles. El veredicte \xc3\xa9s de culpabilitat per\xc3\xb2 pot fugir gr\xc3\xa0cies a l'espant provocat quan torna a augmentar de mida. Corrent sense descans, torna a la cambra inicial i es veu a ella mateixa adormida a l'altra banda, al m\xc3\xb3n real. Crida per despertar-se i poder escapar del m\xc3\xb3n on\xc3\xadric. Finalment, torna a casa amb la seva germana.\n_START_SECTION_\nAn\xc3\xa0lisi[cal\xc2\xa0citaci\xc3\xb3]\n_START_PARAGRAPH_\nWalt Disney tenia la idea de fer aquesta pel\xc2\xb7l\xc3\xadcula des del 1923 per\xc3\xb2 problemes econ\xc3\xb2mics diversos li ho van impedir. Veient l'\xc3\xa8xit de produccions anteriors, va idear una versi\xc3\xb3 musical i amb tocs d'humor dels llibres de Carroll. Els personatges de la pel\xc2\xb7l\xc3\xadcula van esdevenir molt populars en cercles on no havia arribat l'obra original i van passar a formar part de refer\xc3\xa8ncies pop. La recepci\xc3\xb3 inicial, per\xc3\xb2, va ser molt freda, tant per les desviacions de l'obra liter\xc3\xa0ria com pel car\xc3\xa0cter surrealista dels protagonistes. No va ser fins anys m\xc3\xa9s tard en qu\xc3\xa8 es va reivindicar com a pel\xc2\xb7l\xc3\xadcula de culte per la seva est\xc3\xa8tica, que va recollir Tim Burton en el seu remake del 2010: Alice in Wonderland, influ\xc3\xafda per Salvador Dal\xc3\xad._NEWLINE_Recull els temes m\xc3\xa9s importants dels llibres en qu\xc3\xa8 es basa, com s\xc3\xb3n la dificultat de la comunicaci\xc3\xb3 (subratllada pels equ\xc3\xadvocs que suposa prendre literalment el llenguatge), el paper de la imaginaci\xc3\xb3 en la inf\xc3\xa0ncia (i com es rebutja per part dels adults) i la distorsi\xc3\xb3 de versos i can\xc3\xa7ons familiars per al p\xc3\xbablic anglosax\xc3\xb3. La baralla de cartes que apareix al croquet de la Reina \xc3\xa9s un leit-motiv estructurador del primer llibre de Carroll."